Rješenje Suda (treće vijeće) od 17. srpnja 2014. (zahtjev za prethodnu odluku Szombathelyi Közigazgatási és Munkaügyi Bíróság - Mađarska) – Delphi Hungary Autóalkatrész Gyártó kft protiv Nemzeti Adó- és Vámhivatal Nyugat-dunántúli Regionális Adó Főigazgatósága (NAV)
(Predmet C-654/13)1
(Zahtjev za prethodnu odluku – Članak 99. Poslovnika Suda – PDV – Direktiva 2006/112/EZ – Članak 183. – Povrat odbitka PDV-a – Nacionalni sustav koji isključuje plaćanje zateznih kamata na PDV za koji nije bilo moguće provesti povrat u razumnom roku zbog uvjeta koji je proglašen protivnim pravu Unije – Načelo ekvivalentnosti)
Jezik postupka: mađarski
Sud koji je uputio zahtjev
Szombathelyi Közigazgatási és Munkaügyi Bíróság
Stranke glavnog postupka
Tužitelj: Delphi Hungary Autóalkatrész Gyártó kft
Tuženik: Nemzeti Adó- és Vámhivatal Nyugat-dunántúli Regionális Adó Főigazgatósága (NAV)
Izreka
Pravo Unije, a osobito članak 183. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost, mora se tumačiti tako da se protivi propisu i praksi države članice, kao što su oni u glavnom postupku, koji isključuju mogućnost plaćanja zateznih kamata na iznose poreza na dodanu vrijednost za koji nije bilo moguće provesti povrat u razumnom roku zbog nacionalne odredbe u odnosu na koju je presuđeno da je protivna pravu Unije. S obzirom na nedostatak zakonodavstva Unije u tom području, na temelju nacionalnog prava valja utvrditi, poštujući načela ekvivalentnosti i djelotvornosti, načine plaćanja takvih kamata koji ne smiju biti nepovoljniji od onih koji vrijede za tužbe koje se temelje na nepoštovanju unutarnjeg prava, kojih su predmet i temelj slični kao kod tužbi koje se temelje na povredi prava Unije, niti uređeni tako da u praksi onemogućuju ili pretjerano otežavaju ostvarivanje pravâ koja proizlaze iz pravnog poretka Unije, što je na sudu koji je uputio zahtjev da provjeri u predmetu za koji je nadležan. Nacionalni su sudovi dužni, kad je to potrebno, izuzeti iz primjene sve odredbe nacionalnog zakonodavstva koje su protivne pravu Unije.
____________
1 SL C 85, 22.3.2014.